b'\n_START_ARTICLE_\nRyan Nugent-Hopkins\n_START_SECTION_\nEnnen ammattilaisuraa\n_START_PARAGRAPH_\nNugent-Hopkins pelasi juniorina kotikaupunkinsa Burnaby Winter Clubissa. Vuonna 2005 h\xc3\xa4n johdatti joukkueen v\xc3\xa4lieriin Quebecin junioriturnauksessa ja my\xc3\xb6hemmin samana vuonna piirisarjan mestaruuteen. Red Deer Rebels varasi h\xc3\xa4net ensimm\xc3\xa4isen\xc3\xa4 vuoden 2008 WHL:n varaustilaisuudessa. H\xc3\xa4net valittiin vuoden 2008 Mac`s AAA -turnauksen arvokkaimmaksi pelaajaksi, ja p\xc3\xa4\xc3\xa4si my\xc3\xb6s turnauksen t\xc3\xa4hdist\xc3\xb6kent\xc3\xa4lliseen._NEWLINE_Ensimm\xc3\xa4isell\xc3\xa4 WHL-kaudellaan Nugent-Hopkins pelasi viidess\xc3\xa4 ottelussa, ker\xc3\xa4ten kaksi maalia ja kuusi pistett\xc3\xa4. Seuraavalla kaudella 2009\xe2\x80\x932010 h\xc3\xa4n pelasi 67 ottelua, kasaten niiss\xc3\xa4 24 maalia ja 41 sy\xc3\xb6tt\xc3\xb6\xc3\xa4. Kauden loputtua Nugent-Hopkins valittiin WHL:n kauden tulokkaaksi. H\xc3\xa4n my\xc3\xb6s selviytyi kolmen parhaan joukkoon koko CHL:n tulokas\xc3\xa4\xc3\xa4nestyksess\xc3\xa4, ollen lopulta kolmas.\n_START_SECTION_\nAmmattilaisura\n_START_PARAGRAPH_\nEdmonton Oilers varasi Nugent-Hopkinsin ykk\xc3\xb6svarauksella kes\xc3\xa4ll\xc3\xa4 2011. H\xc3\xa4n esiintyi edukseen harjoituspeleiss\xc3\xa4, ja onnistui selvitt\xc3\xa4m\xc3\xa4\xc3\xa4n paikkansa lopulliseen NHL-kokoonpanoon. Kun Edmonton p\xc3\xa4\xc3\xa4tti pit\xc3\xa4\xc3\xa4 h\xc3\xa4net kokoonpanossaan harjoituskauden j\xc3\xa4lkeen, monet pitiv\xc3\xa4t h\xc3\xa4nt\xc3\xa4 fyysisesti liian heikkona NHL:\xc3\xa4\xc3\xa4n. Nugent-Hopkins oli kuitenkin syyskaudella joukkueensa paras pistemies, teki kyp\xc3\xa4r\xc3\xa4tempun kolmannessa ottelussaan ja sy\xc3\xb6tti viisi maalia yhdess\xc3\xa4 peliss\xc3\xa4. Ennen loukkaantumistaan kesken kauden h\xc3\xa4n ker\xc3\xa4si 35 pistett\xc3\xa4. Lis\xc3\xa4ksi Nugent-Hopkins valittiin kaksi kertaa kuukauden tulokkaaksi. _NEWLINE_Nugent-Hopkins valittiin tulokaskaudellaan mukaan NHL:n t\xc3\xa4hdist\xc3\xb6otteluun, mutta joutui loukkaantumisensa vuoksi j\xc3\xa4tt\xc3\xa4m\xc3\xa4\xc3\xa4n tapahtuman v\xc3\xa4liin._NEWLINE_Toisen ammattilaiskautensa Nugent-Hopkins aloitti NHL:n ty\xc3\xb6sulun takia AHL-farmiliigan Oklahoma City Baronsissa. Lis\xc3\xa4ksi ennen NHL:n alkamista h\xc3\xa4n ehti edustaa Kanadaa nuorten MM-kisoissa. Kanadan kapteenina toiminut Nugent-Hopkins voitti turnauksen pistep\xc3\xb6rssin, ja valittiin my\xc3\xb6s t\xc3\xa4hdist\xc3\xb6joukkueeseen sek\xc3\xa4 turnauksen parhaaksi hy\xc3\xb6kk\xc3\xa4\xc3\xa4j\xc3\xa4ksi._NEWLINE_Nugent-Hopkins solmi syyskuussa 2013 seitsenvuotisen, arvoltaan 48 miljoonan dollarin jatkosopimuksen Edmonton Oilersin kanssa.\n_START_SECTION_\nMaajoukkueura\n_START_PARAGRAPH_\nNugent-Hopkins on edustanut Kanadaa aikuisten arvokisoissa kerran, vuoden 2012 MM-kisoissa. Lis\xc3\xa4ksi h\xc3\xa4n on pelannut kerran sek\xc3\xa4 nuorten (2013) ett\xc3\xa4 alle 18-vuotiaiden (2011) maailmanmestaruuskilpailuissa. Nuorten kisoissa Nugent-Hopkins toimi my\xc3\xb6s Kanadan joukkueen kapteenina.'